স্বাস্থ্য ডেস্ক: ১২ জুলাই’১৮: মাদক অপরাধীদের দমনে প্রায় অর্ধদশক পর মৃত্যুদণ্ড পুনর্বহালের সিদ্ধান্ত নিয়েছে শ্রীলঙ্কা সরকার। দেশটির মন্ত্রিসভা মাদকসংক্রান্ত অপরাধের জন্য সর্বোচ্চ শাস্তি ফিরিয়ে আনার একটি প্রস্তাব গত মঙ্গলবার সর্বসম্মতভাবে অনুমোদন করেছে। কর্মকর্তারা বলছেন, ফিলিপাইন সরকারের সাফল্য দেখে তারা এ সিদ্ধান্ত নিয়েছে। এর অংশ হিসেবে মাদক অপরাধীদের নির্মূলে মাঠে সেনাবাহিনী নামানোর সিদ্ধান্তও নেওয়া হয়েছে। বুধবার শ্রীলঙ্কা সরকারের মুখপাত্র রাজিথা সেনারত্নে সাংবাদিকদের জানান, প্রেসিডেন্ট মাইত্রিপালা সিরিসেনা গত মঙ্গলবার মন্ত্রিসভার বৈঠকে বিষয়টি উত্থাপন করেন। মন্ত্রিসভার সদস্যদের তিনি জানান, তিনি মাদক অপরাধীদের ফাঁসির পরোয়ানায় (ডেথ ওয়ারেন্ট) স্বাক্ষর করার জন্য প্রস্তুত। প্রেসিডেন্ট বলেন, ‘মাদক অপরাধীদের মৃত্যুদণ্ডের সাজা না কমিয়ে এই মুহূর্ত থেকে আমরা তাদের ফাঁসির দড়িতে ঝোলাব।’